Document ID: 32004R2088

32004R2088
L 361/3
SLUŽBENI LIST EUROPSKE UNIJE
UREDBA KOMISIJE (EZ) br. 2088/2004
od 7. prosinca 2004.
o izmjeni Uredbe (EZ) br. 2497/2001 i Uredbe (EZ) br. 2597/2001 u pogledu carinskih kvota za određenu ribu i proizvode ribarstva podrijetlom iz Hrvatske i za određena vina podrijetlom iz Hrvatske, bivše jugoslavenske republike Makedonije i Slovenije
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Akt o uvjetima pristupanja Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike, te prilagodbe međunarodnih ugovora na kojima se temelji Europska unija (1), a posebno njegov članak 57. stavak 2.,
uzimajući u obzir Uredbu Vijeća (EZ) br. 2248/2001 od 19. studenoga 2001. o određenim postupcima za primjenu Sporazuma o stabilizaciji i pridruživanju između Europskih zajednica i njihovih država članica s jedne strane i Republike Hrvatske s druge strane (2), a posebno njezin članak 7.,
uzimajući u obzir Uredbu Vijeća (EZ) br. 153/2002 od 21. siječnja 2002. o određenim postupcima za primjenu Sporazuma o stabilizaciji i pridruživanju između Europskih Zajednica i njihovih država članica na jednoj strani i bivše jugoslavenske republike Makedonije na drugoj strani, i za primjenu Privremenog Sporazuma između Europske zajednice i bivše jugoslavenske republike Makedonije (3), a posebno njezin članak 7.,
budući da:
(1)
Vijeće je svojom Odlukom 2004/778/EZ-a od 11. listopada 2004. (4) zaključilo Protokol uz Privremeni sporazum o trgovini i trgovinskim pitanjima između Europske zajednice, s jedne strane, i Republike Hrvatske, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Mađarske, Republike Latvije, Republike Litve, Republike Malte, Republike Poljske, Republike Slovenije i Slovačke Republike Europskoj uniji, dalje u tekstu „Protokol o proširenju”. Protokol o proširenju primjenjuje se privremeno od 1. svibnja 2004.
(2)
Vijeće je svojom Odlukom od 22. studenoga 2004. (5) odobrilo potpisivanje i predvidjelo od 1. svibnja 2004. privremenu primjenu Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, te bivše jugoslavenske republike Makedonije, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Mađarske, Republike Latvije, Republike Litve, Republike Malte, Republike Poljske, Republike Slovenije i Slovačke Republike Europskoj uniji, dalje u tekstu „Protokol o proširenju”.
(3)
Oba protokola o proširenju predviđaju nove carinske kvote i izmjene postojećih carinskih kvota utvrđenih Uredbom Komisije (EZ) br. 2497/2001 od 19. prosinca 2001. o otvaranju i predviđanju upravljanja carinskim kvotama Zajednice za određenu ribu i proizvode ribarstva podrijetlom iz Hrvatske (6) i Uredbom Komisije (EZ) br. 2597/2001 od 28. prosinca 2001. o otvaranju i predviđanju upravljanja carinskim kvotama Zajednice za određena vina podrijetlom iz Republike Hrvatske, bivše jugoslavenske republike Makedonije i iz Republike Slovenije (7).
(4)
Za uvođenje novih carinskih kvota i izmjene postojećih carinskih kvota utvrđenih protokolima o proširenju, potrebno je izmijeniti Uredbu (EZ) br. 2497/2001 i Uredbu (EZ) br. 2597/2001.
(5)
Za 2004. godinu se količine novih carinskih kvota i povećanja količine postojećih carinskih kvota izračunavaju razmjerno osnovnim količinama navedenim u protokolima o proširenju, uzimajući pritom u obzir onaj dio razdoblja koji je protekao prije 1. svibnja 2004.
(6)
Kako bi se olakšalo upravljanje određenim postojećim carinskim kvotama, predviđenim Uredbom (EZ) br. 2497/2001 i Uredbom (EZ) br. 2597/2001, količine uvezene u okviru tih kvota trebalo bi uzeti u obzir pri obračunavanju carinskih kvota koje su otvorene u skladu s Uredbom (EZ) br. 2497/2001 i Uredbom (EZ) br. 2597/2001, kako su izmijenjene ovom Uredbom.
(7)
Nakon pristupanja Slovenije Europskoj uniji istječu carinske kvote za vina podrijetlom iz te države članice u skladu s Uredbom (EZ) br. 2597/2001. Upućivanja na te kvote bi stoga trebalo brisati.
(8)
Budući da se protokoli o proširenju primjenjuju od 1. svibnja 2004., ova bi se Uredba trebala primjenjivati od istog dana i trebala bi stupiti na snagu što je prije moguće.
(9)
Mjere predviđene ovom Uredbom, u skladu su s mišljenjem Odbora za Carinski zakonik,
DONIJELA JE OVU UREDBU:
Članak 1.
Prilog Uredbi (EZ) br. 2497/2001 zamjenjuje se Prilogom I. ovoj Uredbi.
Članak 2.
Uredba (EZ) br. 2597/2001 mijenja se kako slijedi:
1.
Naslov se zamjenjuje sljedećim:
„o otvaranju i predviđanju upravljanja carinskim kvotama Zajednice za određena vina podrijetlom iz Republike Hrvatske i bivše jugoslavenske republike Makedonije”.
2.
Članak 1. se zamjenjuje sljedećim:
„Članak 1.
1. Kada su vina navedena u Prilogu, podrijetlom iz Republike Hrvatske ili iz bivše jugoslavenske republike Makedonije, stavljena u slobodan promet u Zajednici, ona koriste oslobođenje od carine u okviru godišnjih carinskih kvota Zajednice, koje su određene u ovom Prilogu i u skladu s odredbama predviđenim ovom Uredbom.
2. Ako bilo koja od dotičnih zemalja plaća izvozne subvencije za odgovarajuće proizvode, za tu se zemlju suspendira izuzeće od plaćanja carine u okviru carinskih kvota predviđenih u dodatnim protokolima zaključenim odlukama 2001/919/EZ, 2001/918/EZ i 2001/916/EZ (dalje u tekstu dodatni protokoli o vinu).”
3.
Članak 3. zamjenjuje se sljedećim:
„Članak 3.
Neovisno o uvjetima utvrđenima u točki 5. podtočki (a) Priloga I. svakom od dodatnih protokola o vinu, za uvoz vina unutar carinskih kvota Zajednice iz članka 1. stavka 1. vrijede odredbe utvrđene u mjerodavnim protokolima o definiranju pojma proizvoda s podrijetlom i načinima upravne suradnje,:
-
uz Privremeni sporazum između Europske zajednice i Republike Hrvatske,
-
uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Hrvatske, s druge strane,
-
i uz Sporazum o stabilizaciji i pridruživanju između Europskih zajednica i njihovih država članica, s jedne strane, i bivše jugoslavenske republike Makedonije, s druge strane.”
4.
Članak 5. se zamjenjuje sljedećim:
„Članak 5.
1. Pojedina carinska kvota za vina podrijetlom iz Hrvatske iz dijela I. Priloga, pod brojem 09.1588, svake se godine povećava.
2. Godišnje povećanje iz stavka 1. može se primjenjivati samo ako se koristi najmanje 80 posto odgovarajuće količine otvorene u prethodnoj godini.
Komisija preispituje količine iskorištene svake godine i donosi odredbe za provedbu svih potrebnih prilagodbi tih količina za Hrvatsku.”
5.
Prilog se zamjenjuje tekstom navedenim u Prilogu II. ovoj Uredbi.
Članak 3.
Za količine koje su, u skladu s Uredbom (EZ) br. 2497/2001 i Uredbom (EZ) br. 2597/2001 od 1. siječnja 2004., stavljene u slobodni promet u Zajednici u okviru carinskih kvota s brojevima 09.1581, 09.1582, 09.1583, 09.1584, 09.1585, 09.1586, 09.1588, 09.1589, 09.1558 i 09.1559, od stupanja na snagu ove Uredbe obračunavaju se carinske kvote utvrđene u Prilogu Uredbi (EZ) br. 2497/2001 i Uredbi (EZ) br. 2597/2001, kako su izmijenjene ovom Uredbom.
Članak 4.
Ova Uredba stupa na snagu na dan objave u Službenom listu Europske unije.
Primjenjuje se od 1. svibnja 2004.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. prosinca 2004.

Labels: 3
17
18
6